মুহূর্তের দূর্ঘটনায় দাউ দাউ করে জ্বলছে ট্রাক। তার থেকে পালানোর পথ বন্ধ। নিজের পোশাকেও আগুন ধরে গিয়েছে। পরস্থিতি এমন মারাত্মক, যে জীবনের আশা প্রায় ছেড়েই দিয়েছিলেন হরকিরিত সিংহ। কিন্তু তখনই দেবদূতের মতো হাজির হলেন সেফ আলি কুমায়িতি। উপস্থিত বুদ্ধির জোরে বাঁচিয়েও নিলেন হরকিরিতকে।
এক আন্তর্জাতিক সংবাদমাধ্যমে প্রকাশিত খবর অনুযায়ী, এই রোমহর্ষক ঘটনাটি ঘটেছে সৌদি আরবে। জানা গিয়েছে, পেটের দায়ে দীর্ঘদিন ধরেই বিদেশে ট্রাক চালান হরকিরিত। কয়েকদিন আগে আরবের রাস্তায় তাঁর গাড়ির সঙ্গে সংঘর্ষ হয় অন্য একটি ট্রাকের। মুহূর্তের মধ্যে আগুন লেগে যায় দু’টি ট্রাকেই। দূর্ঘটনার ফলে দরজা আটকে যাওয়ায় গাড়ি থেকে বাইরে আসতে পারছিলেন না তিনি।

এই বিষয়ে অন্যান্য খবর

কেউ সারা জীবনেও পারেন না, এই ভারতীয় কিশোর করে দেখালো ১৪ বছর বয়সেই


এদিকে তখন ওই রাস্তা দিয়েই যাচ্ছিলেন কুমায়িতি। তাঁর বাড়ি রাস-আল-খাইমা শহরে। জ্বলন্ত ট্রাক থেকে হরকিরিতের আর্তনাদ তাঁর কানে আসে। তখনই নিজের বন্ধুর পরনের জোব্বাটি খুলে নিয়ে জ্বলন্ত ট্রাকের দিকে এগিয়ে যান তিনি। প্রথমে দরজা ভেঙে ট্রাক চালককে উদ্ধার করে জোব্বা চাপা দিয়ে গায়ের আগুন নেভান।
কুমায়িতি জানিয়েছেন, ‘‘আমি গিয়ে দেখি, ওই চালক পড়ে রয়েছে। ওর গায়ে আগুন লেগে গিয়েছে ততক্ষণে। ওর শরীরে কোনও কাপড়ও নেই। আমি জোব্বা দিয়ে তাঁকে ঢেকে দিই।’’
এর খানিক বাদেই অ্যাম্বুলেন্স ও পুলিশ ঘটনাস্থলে পৌঁছয়। দুই চালককে হাসপাতালে নিয়ে যাওয়া হয়েছে।